พระราชบัญญัติตั๋วเงินคลัง พุทธศักราช 2487
ประกาศวันที่ 2044-09-10

content: พระราชบัญญัติ ตั๋วเงินคลัง พุทธศักราช ๒๔๘๗
content: ในพระปรมาภิไธยสมเด็จพระเจ้าอยู่หัวอานันทมหิดล ผู้สำเร็จราชการแทนพระองค์ (ตามประกาศประธานสภาผู้แทนราษฎร ลงวันที่ ๑ สิงหาคม พุทธศักราช ๒๔๘๗) ปรีดี พนมยงค์ ตราไว้ ณ วันที่ ๙ กันยายน พุทธศักราช ๒๔๘๗ เป็นปีที่ ๑๑ ในรัชกาลปัจจุบัน
content: โดยที่สภาผู้แทนราษฎรลงมติว่า สมควรมีกฎหมายว่าด้วยการออกตั๋วเงินคลังและการใช้เงินตามตั๋วเงินคลัง จึงมีพระบรมราชโองการให้ตราพระราชบัญญัติขึ้นไว้โดยคำแนะนำและยินยอมของสภาผู้แทนราษฎร ดังต่อไปนี้
sectionNo: 1
content: มาตรา ๑ พระราชบัญญัตินี้ให้เรียกว่า “พระราชบัญญัติตั๋วเงินคลัง พุทธศักราช ๒๔๘๗”
sectionNo: 2
content: มาตรา ๒ พระราชบัญญัตินี้ให้ใช้บังคับได้ตั้งแต่วันประกาศในราชกิจจานุเบกษาเป็นต้นไป
sectionNo: 3
content: มาตรา ๓ เมื่อได้มีกฎหมายให้รัฐบาลกู้เงิน โดยวิธีออกตั๋วเงินคลังให้รัฐมนตรีว่าการกระทรวงการคลังมีอำนาจกู้เงินนั้นทั้งหมดหรือแต่บางส่วนโดยการออกตั๋วเงินคลัง ในวันและตามวิธีการ ข้อกำหนด และเงื่อนไข ซึ่งรัฐมนตรีว่าการกระทรวงการคลังจะได้ประกาศในราชกิจจานุเบกษา
sectionNo: 4
content: มาตรา ๔ ตั๋วเงินคลังที่ออกตามความในมาตราก่อน ให้ออกตามแบบต่อท้ายพระราชบัญญัตินี้ โดยให้มีข้อความว่าจะใช้เงินจำนวนที่ปรากฏในตั๋วให้แก่ผู้ถือ หรือตามคำสั่งของบุคคลผู้มีชื่อในตั๋ว ในวันที่กำหนดไว้ในตั๋วซึ่งต้องไม่ช้ากว่าสิบสองเดือนนับแต่วันออกตั๋ว
sectionNo: 5
content: มาตรา ๕ บรรดาเงินที่ได้กู้มาโดยออกตั๋วเงินคลัง ให้นำส่งสมทบเงินคงคลัง
sectionNo: 6
content: มาตรา ๖ ให้ใช้ดอกเบี้ยสำหรับตั๋วเงินคลังตามอัตราและวิธีการที่รัฐมนตรีว่าการกระทรวงการคลังกำหนดเป็นคราว ๆ
sectionNo: 7
content: มาตรา ๗ ต้นเงินและดอกเบี้ยที่ต้องใช้สำหรับตั๋วเงินคลังรวมตลอดถึงค่าใช้จ่ายในการออกและจัดการ ให้จ่ายจากเงินคงคลัง หรือจากเงินที่ตั้งไว้ในงบประมาณประจำปี
sectionNo: 8
content: มาตรา ๘ เมื่อถึงหรือใกล้จะถึงวันต้องใช้เงินตามตั๋วเงินคลัง รัฐมนตรีว่าการกระทรวงการคลังจะกู้เงินเพื่อใช้เงินตามตั๋วที่กล่าวนั้นทั้งหมดหรือแต่บางส่วนก็ได้ หรือเพื่อชดใช้เงินคงคลังที่ได้จ่ายในการใช้เงินที่กล่าวแล้วก็ได้ ทั้งนี้ ให้กู้ได้โดยออกตั๋วเงินคลังไม่เกินจำนวนเงินที่ต้องใช้
sectionNo: 9
content: มาตรา ๙ เมื่อรัฐมนตรีว่าการกระทรวงการคลังเห็นสมควรจะมอบหมายให้ธนาคารแห่งประเทศไทยออกและจัดการตั๋วเงินคลังแทนก็ได้ และอาจจ่ายเงินให้แก่ธนาคารเป็นค่าใช้จ่ายในการนั้นได้ ตามแต่จะตกลงกัน บทบัญญัติในวรรคก่อน ไม่ห้ามการที่ธนาคารแห่งประเทศไทยจะเข้าชื่อซื้อตั๋วเงินคลังเพื่อธนาคารเอง
sectionNo: 10
content: มาตรา ๑๐ ตั๋วเงินคลังแต่ละฉบับมิให้ถือว่าสมบูรณ์ เว้นแต่เจ้าพนักงานซึ่งรัฐมนตรีว่าการกระทรวงการคลัง ได้แต่งตั้งขึ้นเป็นเจ้าหน้าที่โดยเฉพาะ โดยประกาศในราชกิจจานุเบกษาได้ลงลายมือชื่อในตั๋วนั้นแล้ว
sectionNo: 11
content: มาตรา ๑๑ ตั๋วเงินคลังที่ให้ใช้เงินแก่ผู้ถือนั้น ย่อมโอนให้กันได้โดยการส่งมอบ ถ้าเป็นตั๋วที่ให้ใช้เงินตามคำสั่งย่อมโอนให้กันได้โดยการสลักหลังและส่งมอบ
sectionNo: 12
content: มาตรา ๑๒ ให้นำบทบัญญัติแห่งประมวลกฎหมายแพ่งและพาณิชย์ ว่าด้วยตั๋วเงิน มาใช้บังคับแก่ตั๋วเงินคลังโดยอนุโลม
sectionNo: 13
content: มาตรา ๑๓ ให้ธนาคารแห่งประเทศไทยรับช่วงซื้อลดตั๋วเงินคลังได้
sectionNo: 14
content: มาตรา ๑๔ ให้รัฐมนตรีว่าการกระทรวงการคลังรักษาการตามพระราชบัญญัตินี้
content: ผู้รับสนองพระบรมราชโองการ ควง อภัยวงศ์ นายกรัฐมนตรี
sectionName: เอกสารเเนบท้าย
content: [เอกสารแนบท้าย] ๑. แบบตั๋วเงินคงคลัง (ดูข้อมูลจากภาพกฎหมาย)